b"\n_START_ARTICLE_\nLa senyora C\xc3\xa9zanne al jard\xc3\xad (Paul C\xc3\xa9zanne)\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nC\xc3\xa9zanne va deixar nombrosos retrats de Marie Hortense Fiquet, jove model que esdevingu\xc3\xa9 la seua companya l'any 1869 i que li don\xc3\xa0 un fill l'any 1872, per\xc3\xb2 amb qui no es casaria fins al 1886, despr\xc3\xa9s de rebre el consentiment patern. Marie Hortense mai no arrib\xc3\xa0 a \xc3\xa9sser realment acceptada per la fam\xc3\xadlia del pintor, ni tampoc pels seus amics. Es diu que els Zola li donaven el malnom de La Bola a causa de la forma de la seua cara i de La Boleta al fill que tenia en com\xc3\xba amb C\xc3\xa9zanne. _NEWLINE_No \xc3\xa9s f\xc3\xa0cil, en els retrats de C\xc3\xa9zanne, deduir l'edat del model i establir d'aquesta manera la data de l'obra. En aquest cas, el vestit que porta Hortense correspon a la moda de finals de la d\xc3\xa8cada del 1870. Cosa inhabitual en C\xc3\xa9zanne, la model est\xc3\xa0 situada a l'aire lliure, com ens permet de comprovar el fons, per b\xc3\xa9 que a penes esbossat, de la composici\xc3\xb3 (aix\xc3\xb2 podria indicar que fou executada durant l'estiu que la parella va passar a Melun -Sena i Marne- l'any 1879).\n_START_SECTION_\nDescripci\xc3\xb3\n_START_PARAGRAPH_\nC\xc3\xa9zanne adoptava un enfocament m\xc3\xa9s lliure quan pintava persones que li eren properes i els donava una sensaci\xc3\xb3 de monumentalitat i perman\xc3\xa8ncia. \xc3\x89s per aquesta ra\xc3\xb3 que la cara de Marie Hortense \xc3\xa9s inexpressiva. El quadre sembla estar inacabat, ja que la part inferior est\xc3\xa0 a penes pintada i mostra el manifest menyspreu de C\xc3\xa9zanne per l'acabat."